钦定古今图书集成/方舆汇编/职方典/第1170卷 > 《神鼎阁记》王世贞
## 钦定古今图书集成/方舆汇编/职方典/第1170卷 > 《神鼎阁记》王世贞

“鼎。何以阁也？以庋鼎也。何以庋之？志神鼎也。”何以称
“神鼎？”盖万历之甲戌九月，御史中丞赵公抚楚，议城
孝感。其明年乙亥正月城成，而少参王君议城当有
所据险，因拓其西北陲，即湖隍焉。方就筑，而地中铿
然鸣，众怪而掘之若干丈，得一函，遇风则为烬，函烬
而古鼎出，蟠腹奓口，三足两耳，周圆端严，体被五色，
空青结绿，与天并莹，中有识，皆《古颉籀》文，大小凡六
十字，其不可辨者仅十。鼎甫出而有紫云盖之，三青
鸟时时回翔其上，夜所置处辄有光，光上属天。于是
王君与佥宪邓君德安马守相顾异之，以询邑三老。
对曰：“鼎养也。夫兹邑曰孝感，而千户所曰孝昌，其出
也，殆圣主孝养两宫之祥乎？”参军任梦榛等翼如而
前曰：“鼎，三公，承君象也。《易》有之：‘鼎玉铉，大吉，无不利’。
夫天子拱己而听师保，以恬养万类，即雉膏无弗食
焉。庶几哉！其征乎！”博士诸生曰：“均有之，即不读永平
王雒之诏，以公卿大夫得其理耶？而赐三公帛五十
匹，九卿二千石半之，且以初祭之日陈之于祖庙，以
示孝养也。今胡以异是？”于是二君乃为阁以庋其鼎，
而郡三老中丞曾公某等以书来，谓世贞其记之。世
贞故有《藏薛尚功锺鼎款》，摹其识，读之皆合，盖周仲
父鼎也。当周之时，南宫仲为卿士，以王锡作鼎三，而
此其第一。其言惟十有三月者，月之闰也。王在寒师，
寒师地也。锡于盏王盏，杯之小者也。作乃采对王休
命，言集事告成也。鼎也，而谓之父乙尊。煮鼎也。
“父乙”者，周初接商器也。“惟臣尚中。”“臣赫赫”者，取赫赫
师尹义也。夫此周鼎尔，而谓之神，何居？昔者汉得汾
阴鼎而帝嘉之，群臣上寿，贺陛下得周鼎。吾丘寿王
独谓非周鼎而对，上曰：“周德始后稷成，文武其报祯
应，鼎为周出，名曰周鼎。”今汉自高祖继周，至于陛下，
功德愈盛，天瑞并至，宝鼎自出，非周鼎也。夫周鼎而
汉，则汉今而明，不为明哉？若《记》所称“神鼎不炊而沸，
不汲而盈，氤氲之气，自然所生。”今固未能尔。然其恬
閟于未洽之候，而勃发于休明之代，先之以铿鸣，翼
之以云气，而显之以光怪，此不亦几于神哉？天子方
与公卿辅弼之臣，日夜讲明文武成康之所以治，取
其道而略其器，而公车虎尊所受法，得言异而不言
祥。以故灵显赫奕若兹鼎者，三老博士诸生，仅得拊
手加额于州里而巳。岳修贡川，效珍吐金，景歊浮云，
非班孟坚之所致颂于东都者乎？夫末世之颂音不
在下，而治世之颂音不在上。二大夫业睹兹休瑞，然
不敢以闻，姑阁以庋之，而吾姑为之记之，明德固出
汉万万上也。赵公贤王君璇俱周人。邓君林乔蜀人。
马守文炜齐人。